Bombealarm avblåst i København
Politiet fryktet at det dreide seg om en bombe, melder det danske nyhetsbyrået Ritzau. Like etter klokken 14.30 var bomberyddere fra det danske forsvaret i gang med å undersøke pakken. Også politi og sprengstoffeksperter er med på arbeidet. Rundt tre kvarter senere meldte København-politiet at pakken var ufarlig og kun innehold et bilbatteri og to vindusviskere.Den mistenkelige pakken ble lagt på et togspor av en mann og kvinne med arabisk utseende, skriver dansk politi i en pressemelding. De to skulle ta et tog til Sverige, men gikk av toget igjen før det kjørte, ifølge politiet. Kvinnen skal ha sagt til mannen: «Er pakken plassert riktig?». Kvinnen svettet og virket svært nervøs, skriver politiet i pressemeldingen. Ifølge Ekstrabladet skal paret ha snakket dansk, og politiet har videopptak av de to. - Vi har overvåkningsbilder av paret, så vi er i gang med å sjekke hva vi kan finne ut, sier politiets talsmann Lars-Christian Borg til avisen. Politiet iverksatte raskt en leteaksjon etter de to personene.DSB innstilte all togtrafikk til og fra Københavns sentralstasjon, melder Politiken. - Politiet har lukket alle spor på Københavns Hovedbanegård med ultrakort varsel, fordi man har funnet noe, sier DSBs pressevakt til Ekstrabladet. Politiet fikk bombealarmen klokken 12.42 onsdag. Etter planen skulle toget gå ti minutter senere. (VG Nett/NTB)
Dansk politi sperret av sentralbanestasjonen i København og bomberyddere undersøkte en mistenkelig pakke.